URDHËR I PËRBASHKËT
Nr. 355, datë 9.12.2014

PËR PËRCAKTIMIN E DISA RREGULLAVE TË QARKULLIMIT RRUGOR NË ZONËN HISTORIKE TË QYTETIT TË SHKODRËS

Në mbështetje të pikës 4 të nenit 102 të Kushtetutës së Republikës së Shqipërisë, të ligjit nr. 8378, datë 22.7.1998, “Kodi Rrugor i Republikës së Shqipërisë”, të ndryshuar, të nenit 7/1 të Rregullores së Zbatimit të Kodit Rrugor, të miratuar me vendimin e Këshillit të Ministrave nr. 153, datë 7.4.2000, “Për miratimin e Rregullores së Zbatimit të Kodit Rrugor të Republikës së Shqipërisë”, të ndryshuar, 

URDHËROJMË:

1. Ndalohet dhe kufizohet qarkullimi i automjeteve të të gjitha kategorive, si dhe parkimi i automjeteve në Zonën Historike të Qytetit të Shkodrës, sipas përcaktimeve të mëposhtme: 
 a) Rruga “Kol Idromeno” (Piaca) nga sheshi “Nënë Tereza” në drejtim të sheshit “Dugajve të Reja” dhe anasjellas është zonë këmbësore. Në këtë zonë: 
- Ndalohet rreptësisht qarkullimi i mjeteve motorike, me përjashtim të emergjencave, ambulanca dhe zjarrfikëse.
- Furnizimi i bizneseve lejohet nga ora 14:00-16:00 dhe 23:00-7:00, vetëm me mjete që tërhiqen me dorë (karroca dore).
b) Ndalohet qarkullimi i automjeteve nga ora 18:00-22:00 nga sheshi “Nënë Tereza” krahu i djathtë, me drejtim nga ky shesh deri te rruga në hyrje te Kisha Françeskane, si dhe nga krahu i majtë deri te rruga hyrëse, kthesa e dollarit. 

c) Ndalohet qarkullimi i automjeteve në shëtitoren “13 dhjetori - 28 nëntori” (zonë BID), drejtimi nga sheshi "Parrucë" në drejtim të Sheshit “Nënë Tereza” sipas skemës: 
- për periudhën 1 nëntor - 31 mars: nga ora 17:00-22:00. 
- për periudhën 1 prill - deri 31 tetor: nga ora 18:00-23:00. 
- orari i kufizimit të qarkullimit të automjeteve për ditën e shtunë dhe të diel, për periudhën 1 prill-31 tetor, është 9:00-13:00 dhe 17:00-22:00. 
- Ndalohet pushimi dhe parkimi i automjeteve në këtë segment.
ç) Ndalohet qarkullimi i mjeteve në Rrugën e  Gjuhadolit me sens lëvizjeje nga sheshi i Dugajve të Reja te sheshi “Gjon Pali II”, nga ora 10:00-12:00 dhe 18:00 – 23:00. 
- Ndalohet pushimi dhe parkimi i automjeteve në të gjithë gjatësinë e rrugës.
2. Bashkia e Shkodrës pajis me sinjalistikë rrugore të nevojshme, sipas përcaktimeve të pikës 1 të këtij urdhri dhe bën ndërhyrjet e nevojshme në sistemin semaforik për të përshtatur sinjalistikën ekzistuese sipas ndryshimeve.
Ky urdhër hyn në fuqi menjëherë dhe botohet në Fletoren Zyrtare.

